钦定古今图书集成/明伦汇编/官常典/第496卷 > 王景仁
## 钦定古今图书集成/明伦汇编/官常典/第496卷 > 王景仁

按《五代史梁臣传》：“景仁，庐州合淝人也。初名茂章，少
从杨行密起淮南。景仁为将，骁勇刚悍，质略无威仪，
临敌务以身先士卒，行密壮之。梁太祖遣子友宁攻
王师范于青州，师范乞兵于行密，行密遣景仁以步
骑七千救师范。师范以兵背城为两栅，友宁夜击其
一栅，栅中告急，趣景仁出战，景仁按兵不动，友宁已”
破一栅，连战不已。迟明，景仁度友宁兵已困，乃出战，
大败之，遂斩友宁，以其首报行密。是时，梁太祖方攻
郓州，闻子友宁死，以兵二十万倍道而至。景仁闭垒
示怯，伺梁兵怠，毁栅而出，驱驰疾战，战酣，退坐，召诸
将饮酒。已而复战，太祖登高望见之，得青州降人，问
饮酒者为谁？曰：“王茂章也。”太祖叹曰：“使吾得此人为
将，天下不足平也。”梁兵又败。景仁军还，梁兵急追之。
景仁度不可走，遣裨将李虔裕以众一旅，设伏于山
下以待之，留军不行，解鞍而寝。虔裕疾呼曰：“追兵至
矣，宜速走！”虔裕以死遏之。景仁曰：“吾亦战于此也。”虔
裕三请，景仁乃行，而虔裕卒战死，梁兵以故不能及，
而景仁全军以归。景仁事行密为润州团练使。行密
死，子渥自宣州入立，以景仁代守宣州。渥已立，反求
宣州故时物，景仁惜不与，渥怒，以兵攻之，景仁奔于
钱镠，镠表景仁领宣州节度使。梁太祖素识景仁，乃
遣人召之。景仁间道归梁，仍以为宁国军节度使，加
同中书门下平章事。久之，未有以用，使参宰相班，奉
朝请而已。开平四年，以景仁为北面招讨使，将韩勍、
李思安等兵伐赵。行至魏州，司天监言太阴亏，不利
行师，太祖亟召景仁等还，已而复遣之。景仁已去，太
祖思术者言，驰使者止景仁于魏以待。景仁已过邢
洺，使者及之，景仁不奉诏，进营于柏乡。乾化元年正
月庚寅，日有食之，崇政使敬翔白太祖曰：“兵可忧矣。”
太祖为之旰食。是日，景仁及晋人战，大败于北乡。景
仁归诉于太祖，太祖曰：“吾亦知之，盖韩勍、李思安轻
汝为客而不从节度尔。”乃罢景仁就第。后数月，悉复
其官爵。末帝立，以景仁为淮南招讨使，使攻庐、寿。军
过独山，山有杨行密祠，景仁再拜号泣而去。战于霍
山，梁兵败走，景仁殿而力战，以故梁兵不甚败。景仁
归京师，病疽卒，赠太尉。